DA Den Europæiske Unions Tidende C 167/19

Sag anlagt den 20. maj 2009 — UOP mod Kommissionen

(Sag T-198/09)

2009/C 167/38

Processprog: engelsk

Parter

Sagsøger: UOP Ltd. (Brimsdown, Det Forenede Kongerige) (ved barrister B. Hartnett og lawyer O. Geiss)

Sagsøgt: Kommissionen for De Europæiske Fællesskaber

Sagsøgerens påstande

— Annullation af artikel 2, stk. 2, i Kommissionens beslutning af 16. juli 2008 om den støtteforanstaltning, Frankrig har iværksat til fordel for IFP-koncernen (C 51/05 (ex NN 84/05)) (1);

— Kommissionen for De Europæiske Fællesskaber tilpligtes at betale sagens omkostninger.

Søgsmålsgrunde og væsentligste argumenter

Sagsøgeren har nedlagt påstand om delvis annullation af Kommissionens beslutning af 16. juli 2008 om den støtteforanstaltning, Frankrig har iværksat til fordel for Institute Français du Petrol (IFP)-koncernen (C 51/05 (ex NN 84/05)) (meddelt under nr. K(2008) 1330) for så vidt som den fastslog, at støtten, under visse betingelser, var forenelig med fællesmarkedet i henhold til artikel 87, stk. 3, litra c), EF. Sagsøgeren er konkurrent til modtageren af statsstøtten og til modtagerens datterselskaber Axens og Prosernat.

Sagsøgeren har gjort fire anbringender gældende til støtte for søgsmålet.

For det første har sagsøger gjort gældende, at Kommissionen begik en åbenbar en fejl med hensyn til de faktiske omstændigheder og en retlig fejl i strid med artikel 87, stk. 3, EF og 1996-rammeprogrammet for forskning og udvikling ved at fordreje karakteren af forskning og udvikling iværksat af IFP i henhold til bilag I i 1996-rammeprogrammet for forskning og udvikling, hvorved den fejlagtigt fastsatte den vejede maksimale støtteintensitet. Sagsøgeren har til støtte for dette anbringende gjort følgende gældende: Axens og Prosernats aktiviteter hvad angår processer kan ikke anses for forskning og udvikling, og al prækompetitiv udvikling er udført af IFP; IFP udførte som minimum den del af prækompetitiv udvikling til procesteknologi og til katalysatorer, der omfatter anvendelsen af forsøgsanlæg såvel som den del af prækompetitiv udvikling, der er omfattet af virksomhedens patentportefølje.

For det andet har sagsøgeren anført, at Kommissionen begik en åbenbar en fejl med hensyn til de faktiske omstændigheder og en retlig fejl i strid med artikel 87, stk. 3 EF og 1996-rammeprogrammet for forskning og udvikling ved ikke at have taget driftsstøtte til Axens og Prosernat, IFP’s datterselskaber, i betragtning. Sagsøgeren har til støtte for dette anbringende gjort tre begrundelser gældende: Direkte fordele for Axens gennem den fortsatte anvendelse af forsøgsanlæg såvel som indirekte fordele for Axens gennem uddannelsesstøtte fra IFP og gennem internationalt forskningssamarbejde fra IFP blev ikke taget i betragtning.

For det tredje har sagsøgeren anført, at Kommissionen begik en åbenbar en fejl med hensyn til de faktiske omstændigheder og en retlig fejl ved at fastslå, at støtten til IFP samt dets datterselskaber Axens og Prosernat har en tilskyndelsesvirkning.

For det fjerde har sagsøgeren gjort gældende, at Kommissionen begik en åbenbar en fejl med hensyn til de faktiske omstændigheder og en retlig fejl ved ikke at fremlægge en passende begrundelse og/eller ikke at tage de oplysninger, den har til rådighed, i betragtning.

(1) EUT 2009 L 53, s. 13.